《复安静堂旧额》
宋代·王十朋

端明之孙字子强，银钩铁画传遗芳。昔年作郡古平海，大笔亲书安静堂。

自从宣和至乾道，字与轮奂争光芒。一朝忽遭俗眼白，毁灭名姓深埋藏。

我来搜访久乃获，老兵据为寝处床。涤除五载尘土面，字向堂上增激昂。

祖为第一孙是似，书有家法称莆阳。体具万安颇雄壮，榜与忠献同翱翔。

因知文字乃至宝，一时之厄庸何伤。石鼓文有鬼神护，淮西碑并日月光。

岂容泯灭暴秦火，谁肯脍炙段文昌。书生作郡太迂阔，理财听讼俱非长。

吾君若问何以治，堂复韩蔡祠秦姜。今才五日京兆耳，眷此陈迹犹未忘。

但愿兹堂日安静，名与国寿俱无疆。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。